RO Jurnalul Oficial al Uniunii Europene C 300/38

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 300/15)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„PRESUNTO DO ALENTEJO” sau „PALETA DO ALENTEJO”

Nr. CE: PT/PDO/005/0440/24.11.2004

DOP ( X ) IGP ( )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Gabinete de Planeamento e Politicas Adresă: Rua Padre António Vieira, n.o 1, 8o P-1099-073 Lisboa Telefon (351) 213 81 93 00 Fax (351) 213 87 66 35 E-mail: gppaa@gppaa.min-agricultura.pt

2. Grup:

Denumire: ACPA — Associação de Criadores de Porco Alentejano Adresă: Rua Armação de Pêra, n.o 7 P-7670-259 Ourique Telefon (351) 286 51 80 30 Fax (351) 286 51 80 37 E-mail: acpaourique@mail.telepac.pt Componență: Producători/prelucrători ( X ) Alte categorii ( )

3. Tipul produsului:

Clasa 1.2: Produse pe bază de carne (opărite, sărate, afumate etc.)

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Presunto do Alentejo” sau „Paleta do Alentejo”

4.2. Descriere: Presuntos sau paletas obținute, respectiv, din pulpe și spete de porcine din rasa alentejana (cu excepția animalelor de reproducție), crescute conform unor norme speciale și sacrificate la vârste între 12 și 24 luni, înscrise în registrul genealogic portughez al porcinelor la secțiunea privind rasa alentejana. Etapele de sărare, post-tratare cu sare, uscare/maturare, învechire, tranșare și ambalare se efectuează în condiții speciale, conform unor reguli bine definite.

Presuntos reprezintă membrele posterioare secționate la nivelul simfizei ischio-pubiene a animalului, în timp ce paletas se obțin din membrele anterioare. Pentru această descriere a bazelor anatomice și musculare a presuntos și paletas trebuie ținut cont de faptul că masa musculară este acoperită cu un strat de grăsime. Forma și aspectul exterior: secțiune care variază de la alungită la rotunjită, cu șorici și cu menținerea copitei. Greutatea: peste 5 kg presunto; peste 3,5 kg paleta. În secțiune, carnea este de culoare roșu-roz până la roșu închis și are un aspect uleios, lucios, neregulat, marmorat, cu fâșii de grăsime intramusculară. Textura este moale și nu foarte fibroasă, foarte fragedă și suculentă. Grăsimea este onctuoasă, fluidă, lucioasă, albă-sidefie și are un gust plăcut. Gustul este suav, delicat, ușor sărat, persistent și plăcut, uneori cu o tentă picantă, lăsând o aromă „montanheira” plăcută, suavă și delicată.

4.3. Aria geografică: Aria geografică în care animalele se nasc, sunt crescute, îngrășate și sacrificate, unde carcasele rezultate sunt tranșate și unde se obțin pulpele și spetele de porc, transformate ulterior în presuntos sau în paletas, unde se efectuează tranșarea, felierea și ambalarea este circumscrisă în mod natural zonelor cu stejăriș („montado”) și exploatațiilor existente în aceste zone, care pot practica, în consecință, creșterea animalelor în sistem „montanheira”, respectând normele speciale de sacrificare, tranșare și obținere a picioarelor de porc din rasa alentejana precum și know-how-ul populațiilor care utilizează metodele locale, autentice și neschimbate de prelucrare, de tranșare și de ambalare.

Aria geografică se compune din următoarele concelhos (municipalități) și freguesias (comune): Abrantes, Alandroal, Alcácer do Sal (cu excepția comunei Santa Maria do Castelo), Alcoutim, Aljezur (comunele Odeceixe, Bordeira, Rogil și Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (comunele Odeleite și Azinhal), Castro Verde, Chamusca, Coruche, Crato, Cuba, Elvas (cu excepția comunei Caia e S. Pedro), Estremoz, Évora, Ferreira do Alentejo, Fronteira, Gavião, Grândola (cu excepția comunei Melides), Idanha-a-Nova, Lagos (comuna Bensafrim), Loulé (comunele Ameixial, Salir, Alte, Benafim și Querença), Marvão, Mértola, Monchique (comunele Monchique, Marmelete și Alferce), Monforte, Montemor-o-Novo, Mora, Moura, Mourão, Nisa, Odemira (cu excepția comunelor Vila Nova de Mil Fontes și S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (cu excepția comunei Santo André), Sardoal, São Brás de Alportel, Serpa, Sines, Silves (comunele S. Marcos, S. Bartolomeu de Messines și Silves), Sousel, Tavira, (comuna Cachopo), Vendas Novas, Viana do Alentejo, Vidigueira, Vila Velha de Ródão și Vila Viçosa.

4.4. Dovada originii: Porcinele din rasa alentejana trebuie să se nască și să fie crescute în exploatații înregistrate și supuse controalelor. Animalele sunt înregistrate la naștere în registrul genealogic corespunzător. Sacrificarea, tranșarea, prelucrarea, felierea și ambalarea trebuie efectuate în spații aprobate de organismul de gestionare, localizate în aria geografică și supuse controalelor. Acordarea unei autorizații pentru aceste spații depinde de rezultatul verificării prealabile a condițiilor de producție și fabricație, în special privind originea, modul de obținere și caracteristicile materiilor prime utilizate și privind condițiile de prelucrare/tranșare/feliere/ambalare și caracteristicile produsului final. Au fost adoptate specificații și norme de control corespunzătoare, care se aplică întregului lanț de producție și tuturor agenților implicați.

Există, de asemenea, un sistem complet de trasabilitate, pus în aplicare de producătorii înșiși, care permite monitorizarea întregului ciclu de producție, de la materia primă la produsul final (așa-numitul „Sistema da Mesa ao Montado”, „de la masă la montado”), respectiv stabilirea unei legături între numărul marcajului de certificare aplicat pe bucata întreagă sau pe ambalajele de carne feliată și numărul crotaliei animalelor sacrificate pentru obținerea produsului respectiv.

La terminarea procesului de producție, marcajul de certificare, sigla și denumirea de „Presunto do Alentejo — DOP” sau „Paleta do Alentejo — DOP” pot fi aplicate numai pe acele produse care îndeplinesc toate cerințele caietului de sarcini și care au făcut obiectul unor verificări adecvate și documentate, inclusiv controale, analiza unor probe de laborator și testarea de către un comitet de degustare.

4.5. Metoda de obținere: Porcinele din rasa alentejana sunt crescute în sisteme de producție extensivă și semi-extensivă, în special în aer liber, în spații cu minimum 40 de stejari din varietățile Quercus ilex rotundifolia și Quercus suber la hectar și cu o densitate maximă a animalelor de un exemplar la hectar de montado. Animalele sunt crescute în special în sistem extensiv, „în câmp” și se hrănesc cu nutrețuri de pe miriște și cu resturi de cereale, cu ierburi, cu plante leguminoase (de exemplu, mazăre și măzăriche), precum și cu mamifere mici și păsări, cu ouă, reptile, moluște, viermi etc., ca orice animale omnivore. Animalelor li se pot administra suplimente alimentare din afara regiunii (într-o compoziție adaptată și reprezentând maximum 30 % din regimul lor alimentar), exclusiv în cazurile în care nu există suficientă hrană pe câmp. Animalele trec în mod obligatoriu printr-o etapă finală de îngrășare de 60 până la 90 de zile în care sunt hrănite în sistem montanheira (cu ghinde, jir și alte nutrețuri din montado), trebuind să câștige în greutate cel puțin 3 arrobas (respectiv 45 kg) din acest tip de alimentație. Porcinele sunt sacrificate la vârste cuprinse între 12 și 24 de luni, fiind admise numai carcase de cel puțin 90 kg. Presuntos și paletas (proaspete) sunt marcate individual prin aplicarea unei plăcuțe numerotate. Presuntos și paletas trebuie să cântărească cel puțin 7,5 kg, respectiv 5 kg fiecare, fără a înlătura copita. În funcție de greutatea pulpelor și a spetelor, grăsimea de sub piele poate fi decupată. Procesul de prelucrare a picioarelor posterioare și anterioare, prin metode locale, autentice și neschimbate, în conformitate cu know-how-ul local, trece prin diferite etape, respectiv: tranșare, sărare, clătire, post-tratare cu sare (transpirare), uscare/maturare și învechire. Pe parcursul acestui proces, presuntos și paletas dobândesc treptat aspectul, culoarea, aroma și textura care le conferă unicitatea.

Presuntos și paletas do Alentejo pot fi comercializate întregi, pe bucăți sau feliate, cu sau fără os. Tăierea și/sau felierea bucăților, precum și operația de dezosare se efectuează în spații situate în aria geografică de producție menționată anterior, unde s-a dezvoltat un know-how deosebit pentru aceste operații, în ceea ce privește forma, delicatețea aromelor și complexitatea gustului acestor produse. Înainte de a se alege o anumită bucată pentru tăiere și feliere, specialiști din regiune determină momentul optim din etapa de tratare care trebuie ales, iar un degustător — cunoscător și instruit — realizează o testare organoleptică efectuând, cu instrumente adecvate, o analiză senzorială aprofundată asupra produsului, pentru a aprecia dacă acesta este potrivit pentru tăiere. Pentru ca fiecare bucată să dea un randament economic ridicat, operațiunea de tăiere este efectuată exclusiv de către specialiști bine instruiți, capabili să realizeze decupaje excelente și să exploateze integral mușchii din fiecare bucată, în fâșii extrem de fine, astfel încât să pună în valoare toate trăsăturile organoleptice ale produsului. Grăsimea din aceste bucăți — care, între altele, se caracterizează printr-un gust, o aromă, o culoare și o strălucire specifice — râncezește cu ușurință în contact cu aerul sau dacă este expusă la temperaturi ridicate. Din motivele menționate anterior, aceste operațiuni se efectuează exclusiv în spații corespunzătoare, atât din punct de vedere microbiologic, cât și privind temperatura și umiditatea, pentru a nu dăuna gustului delicat al acestor produse și pentru a permite ambalarea imediată a acestora, evitând astfel contactul prea îndelungat cu aerul. Trebuie adăugat faptul că aceste operațiuni sunt însoțite de teste organoleptice efectuate, de asemenea, de persoane special instruite în acest sens.

Aceste măsuri au drept scop asigurarea unei trasabilități complete a produselor respective, evitând orice denaturare a acestora — în special în ceea ce privește particularitățile lor de ordin senzorial, pentru a nu înșela așteptările consumatorului, furnizând un produs autentic, obținut și pregătit în regiunea sa de origine — și permițând verificarea întregului ciclu de producție.

4.6. Legătură: Presuntos și paletas do Alentejo se produc într-o regiune cu soluri sărace și cu o climă care este deosebit de călduroasă și uscată vara și rece și uscată iarna. Singurele elemente de floră care rezistă în aceste condiții și care sunt profitabile din punct de vedere economic sunt pădurile de stejari din varietățile Quercus suber și Quercus ilex rotundifolia, respectiv așa-numitul „montado” și vegetația asociată. Porcinele din rasa alentejana sunt animalele care reușesc să profite cel mai bine de condițiile naturale existente, întrucât pot fi crescute în aer liber și hrănite, în special, cu produse naturale de montado (ierburi, jir, cereale, plante leguminoase și animale mici), în cadrul unui sistem specific numit „montanheira”.

Acest tip de creștere și alimentație conferă cărnii acestor porcine caracteristici speciale, atât privind mușchii, cât și privind învelișul de grăsime.

Condițiile climatice descrise mai sus au determinat, de asemenea, dezvoltarea unui know-how care permite uscarea naturală a cărnii de porc, fără a recurge la afumare sau orice alt agent extern cu excepția sării.

Astfel se obțin presuntos și paletas de formă tipică, cu menținerea copitei (a cărei culoare neagră este caracteristică pentru porcinele din rasa alentejana) și cu caracteristici organoleptice specifice, printre care mușchiul marmorat, culoarea și onctuozitatea grăsimii, textura, aroma și gustul proprii, inerente produselor obținute din porcinele din rasa alentejana (întrucât acestea sunt crescute în sistemul montanheira) și uscate în condițiile naturale din regiunea descrisă.

Legătura dintre aceste produse și regiune se bazează, între altele, pe următorii factori:

Factori istorici: Primele referiri la existența porcinelor în Alentejo datează de câteva secole î.e.n. și există, de asemenea, dovezi ale prezenței porcinelor și a produselor din carne de porc în timpul perioadelor de ocupație romană și arabă. Caton recomanda jambonul din Alentejo, fabricat la granița occidentului, în apropierea mării. Există povestiri din timpul etapelor recuceririi creștine a peninsulei, care atestă certurile dintre agricultori referitoare la pagubele produse de porcine pe terenurile cultivate, dar și la efectele benefice pentru alimentație ale cărnurilor și produselor de calitate obținute de la aceste porcine. La sfârșitul secolului XIX și începutul secolului XX, creșterea porcinelor se impune în Alentejo ca unul dintre sectoarele zootehnice cele mai importante din punct de vedere economic, permițând asigurarea unor condiții durabile pentru regiune și populația locală.

Factori umani: O serie de tradiții sunt asociate cu consumul acestor produse, care nu se prezintă niciodată gătite. În trecut, presuntos și paletas do Alentejo se consumau numai la ocazii festive și se ofereau drept cadouri de preț.

4.7. Organism de control:

Denumire: Agricert — Certificação de Produtos Alimentares, Lda Adresă: Av. de Badajoz, n.o 3 P-7350-903 Elvas Telefon (351) 268 62 50 26 Fax (351) 268 62 65 46 E-mail: agricert@agricert.pt

Agricert se conformează standardului 45011:2001.

4.8. Etichetare: Pe eticheta produsului trebuie să apară următoarea mențiune: „Presunto do Alentejo — DOP” sau „Paleta do Alentejo — DOP” și sigla comunitară corespunzătoare. Etichetele trebuie, de asemenea, să poarte marcajul de certificare, pe care să figureze în mod obligatoriu denumirea produsului și mențiunea respectivă, denumirea organismului de control și numărul de serie (codul numeric sau alfanumeric care asigură trasabilitatea produsului). Presunto do Alentejo și Paleta do Alentejo poartă următoarea emblemă, marcată la cald pe șorici: